Document ID: 32014R0994

DELEGIRANA UREDBA KOMISIJE (EU) št. 994/2014
z dne 13. maja 2014
o spremembi prilog VIII in VIIIc k Uredbi Sveta (ES) št. 73/2009, Priloge I k Uredbi (EU) št. 1305/2013 Evropskega parlamenta in Sveta ter prilog II, III in VI k Uredbi (EU) št. 1307/2013 Evropskega parlamenta in Sveta
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 136a(3) in člena 140a Uredbe,
ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (2) ter zlasti člena 58(7) Uredbe,
ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (3) ter zlasti člena 6(3), člena 7(3) in člena 20(6) Uredbe,
ob upoštevanju naslednjega:
(1)
V skladu s členom 103n Uredbe Sveta (ES) št. 1234/2007 (4) so Španija, Luksemburg, Malta in Združeno kraljestvo do 1. avgusta 2013 sporočili svojo namero, da dokončno prenesejo del zneska ali celoten znesek, ki je na voljo za programe podpore za vinski sektor, iz Priloge Xb k navedeni uredbi, da bi povečali svoje nacionalne zgornje meje za neposredna plačila za leto zahtevka 2014 in naslednja leta. V skladu s tem je bila Priloga VIII k Uredbi (ES) št. 73/2009 spremenjena z Izvedbeno uredbo Komisije (EU) št. 929/2013 (5). Ti dokončni prenosi se morajo odražati v prilogah II in III k Uredbi (EU) št. 1307/2013.
(2)
V skladu s členom 136a(1) Uredbe (ES) št. 73/2009 in členom 14(1) Uredbe (EU) št. 1307/2013 so Francija, Latvija in Združeno kraljestvo Komisijo do 31. decembra 2013 obvestili o svoji odločitvi, da določen odstotek svojih letnih nacionalnih zgornjih mej za koledarska leta od 2014 do 2019 prenesejo v programe za razvoj podeželja, ki se financirajo v okviru Evropskega kmetijskega sklada za razvoj podeželja (EKSRP), kot določa Uredba (EU) št. 1305/2013. V skladu s členom 136a(2) Uredbe (ES) št. 73/2009 in členom 14(2) Uredbe (EU) št. 1307/2013 so Hrvaška, Malta, Poljska in Slovaška Komisijo do 31. decembra 2013 obvestile o svoji odločitvi, da v neposredna plačila prenesejo določen odstotek zneska, dodeljenega podpori za ukrepe v okviru programov za razvoj podeželja, ki se financirajo v okviru EKSRP, za obdobje od 2015 do 2020, kot določa Uredba (EU) št. 1305/2013. Prilogi VIII in VIIIc k Uredbi (ES) št. 73/2009, Prilogo I k Uredbi (EU) št. 1305/2013 ter prilogi II in III k Uredbi (EU) št. 1307/2013 bi bilo zato treba ustrezno spremeniti.
(3)
V skladu s členom 57a(9) Uredbe (ES) št. 73/2009 je Hrvaška Komisijo do 31. januarja 2014 obvestila o površini zemljišč, s katerih so bile odstranjene mine in so se znova uporabljala za kmetijske dejavnosti v letu 2013. Obvestilo je vključevalo tudi podatek o ustreznih proračunskih sredstvih za leto zahtevka 2014 in naslednja leta. Poleg tega je v skladu z navedenim členom Hrvaška Komisijo obvestila o površini zemljišč, s katerih so bile odstranjene mine in ki so jih kmetje prijavili v zahtevkih za pomoč za leto zahtevka 2013 ter so se znova uporabljala za kmetijske dejavnosti v obdobju od 1. januarja 2005 do 31. decembra 2012. V skladu s tem je bila Priloga VIII k Uredbi (ES) št. 73/2009 spremenjena z Izvedbeno uredbo (EU) št. 929/2013. Na podlagi razporeda povečanj iz člena 17 Uredbe (EU) št. 1307/2013 bi bilo treba priloge II, III in VI k navedeni uredbi ustrezno spremeniti.
(4)
Letni razdelitvi podpore Unije za razvoj podeželja bi bilo treba dodati znesek za proračunsko leto 2014, ki je posledica prostovoljne prilagoditve neposrednih plačil v koledarskem letu 2013 v Združenem kraljestvu na podlagi člena 10b Uredbe (ES) št. 73/2009, zneske, ki so posledica uporabe členov 136 in 136b navedene uredbe za proračunski leti 2014 in 2015, ter zneske, ki so posledica uporabe člena 66(1) Uredbe (EU) št. 1307/2013. Prilogo I k Uredbi (EU) št. 1305/2013 bi bilo zato treba ustrezno spremeniti.
(5)
Uredba (EU) št. 1307/2013 se uporablja šele od 1. januarja 2015. Spremembe navedene uredbe bi se zato morale uporabljati od istega datuma -
SPREJELA NASLEDNJO UREDBO:
Člen 1
Prilogi VIII in VIIIc k Uredbi (ES) št. 73/2009 se spremenita v skladu s Prilogo I k tej uredbi.
Člen 2
Priloga I k Uredbi (EU) št. 1305/2013 se spremeni v skladu s Prilogo II k tej uredbi.
Člen 3
Priloge II, III in VI k Uredbi (EU) št. 1307/2013 se spremenijo v skladu s Prilogo III k tej uredbi.
Člen 4
Ta uredba začne veljati dan po objavi v Uradnem listu Evropske unije.
Člen 3 se uporablja od 1. januarja 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. maja 2014

Labels: 17
19
5
6
15